dicyan
Store norske leksikon,Realfag,Kjemi,Uorganisk kjemi
Dicyan er en fargeløs, meget giftig gass med stikkende lukt som minner om bitre mandler. Den består av grunnstoffene karbon og nitrogen, har kjemisk formel (CN)2, og strukturformel NC–CN.
Dicyan har kokepunkt på −21 °C, smeltepunkt på −28 °C, densitet i gassform 2,321 g/l (0,0023 g/cm3), i flytende tilstand ved kokepunktet 0,9537 g/cm3. Dicyan er påvist å finnes i det intergalaktiske rom. Kjemiske egenskaper Kjemisk sett har dicyan mange likhetstrekk med halogenene Cl2 og Br2. I ren tilstand er dicyan stabil opp til 850 °C. Ved høyere temperatur dannes cyanradikalet, CN. Dicyan brenner med karakteristisk blåkantet rød flamme. Forbrenning av dicyan, som illustrert i følgende reaksjonsligning:(CN)2 + O2= 2CO + N2gir den varmeste flammetemperaturen, 4850 °C, som kan fås ved en rent kjemisk reaksjon. Med ozon som oksidasjonsmiddel kan temperaturen overstige 5000 °C.Dicyan er løselig i vann, alkohol og eter, men spaltes lett i andre karbon- og nitrogenholdige produkter. Fremstilling Dicyan fremstilles ved å fjerne vann fra ammoniumoksalat ved hjelp av fosforpentoksid, og kan også fås ved å varme opp kvikksølv(II)-cyanid:Hg(CN)2 = Hg + (CN)2 Dicyan kommer i handelen i flytende form fylt på stålflasker. Les mer i Store norske leksikon cyanider cyanidforgiftning blåsyre